stanford-oval/wikipedia huggingface dataset:
Durak (korttipeli)
Pelin kulku

Peli koostuu hyökkäyksistä, joissa yksi pelaaja on kaataja ja loput hyökkääjiä.
Pelin aloittaa pelaaja, jolla on pienin valtti.
Pelaaja aloittaa ensimmäisen hyökkäyksen lyömällä minkä tahansa käsikorttinsa vasemmalla puolellaan olevalle pelaajalle. Tästä pelaajasta tulee kaataja. Hyökkääjä voi lyödä pöytään useita samanarvoisia kortteja.
Kaataja voi kaataa hyökkääjän kortin (hyökkäyskortin) samaa maata olevalla, arvoltaan suuremmalla kortilla tai valtilla. Valtin voi kaataa vain suuremmalla valtilla.
Hyökkääjät voivat lisätä pöytään hyökkäyskortteja, mikäli lisättävän kortin numeroarvo on sama jo ennestään pöydällä olevan kortin kanssa (kaatavan tai kaadettavan). Kaatajalle voidaan lyödä enintään kuusi korttia kaadettavaksi. Jos hyökkääjät lyövät suuremman määrän kortteja pöytään, kaataja saa päättää, mitkä kortit hän haluaa kaataa.
Kaataja voi myös siirtää kaatovuoron seuraavalle pelaajalle (laittaa kortit eteenpäin), mikäli pöydässä on vain samanarvoisia kortteja, ja kaatajalla on myös vähintään yksi samanarvoinen kortti kädessään. Kaataja siirtää kaatovuoron seuraavalle pelaajalle asettamalla tämän kortin/kortit pöytään.
Hyökkäys onnistuu, mikäli kaataja ei pysty kaatamaan kaikkia pöydässä olevia hyökkäyskortteja. Tällöin kaatajan on nostettava kaikki hyökkäykseen osallistuneet kortit, ja hänen vasemmalla puolellaan oleva pelaaja lyö seuraavan hyökkäyksen ensimmäisen kortin.
Hyökkäys on torjuttu, kun kaataja kykenee kaatamaan kaikki hyökkäyskortit. Torjutun hyökkäyksen jälkeen hyökkäys- ja kaatokortit poistetaan pelistä. Kaataja lyö ensimmäisen hyökkäyskortin seuraavassa hyökkäyksessä.
Mikäli pelaajalla on hyökkäyksen jälkeen vähemmän kuin kuusi korttia kädessään, hänen on nostettava lisää kortteja pakasta. Ensimmäisenä pakasta nostaa ensimmäisen hyökkäyskortin lyönyt pelaaja. Nostovuoro kiertää myötäpäivään. Torjutun hyökkäyksen jälkeen kaataja nostaa aina viimeisenä. Käsikortteja ei voi täydentää hyökkäyksen ollessa kesken.
Pakan loputtua pelataan käsikortit loppuun.
Variaatioita > Paripeli

Pelissä on neljä pelaajaa, jotka pelaavat pareittain.
Samassa parissa olevat jäsenet istuvat kasvokkain.
Pelaajat hyökkäävät aina vasemmalla puolella olevaa pelaajaa vastaan, kuten yksilöpelissäkin. Paripelissä tosin kaatajan pari voi käyttää omia käsikorttejaan hyökkäyskorttien kaatamisessa.
Paripelin haastetta lisää se, että vastustajapari pitäisi pystyä voittamaan ilman tietoa oman parin käsikorttien vahvuudesta. Pelaaja voi kehottaa pariaan lyömään pöytään kortteja, mikäli hänellä itsellään ei ole siihen mahdollisuutta. Sen sijaan kiellettyä on keskenään keskusteleminen käsikorttien arvoista, valttien lukumäärästä yms.
Säännöt ovat samat kuin yksilöpelissä, lukuun ottamatta seuraavia seikkoja:
Koska joka hyökkäyksessä on kaksi kaatajaa ja kaksi hyökkääjää, hyökkäyskorttien maksimimäärä on 12.
Kaatovuoroa ei voi siirtää eteenpäin.
Käsikortit täydennetään pakasta järjestyksessä
Ensimmäisen hyökkäyskortin asettanut pelaaja
Hänen parinsa
Kaatajan pari
Kaataja
Frillesås BK

| Frillesås BK |
| --- | --- |

Koko nimi:  Frillesås Bandyklubb
Perustettu:  1960
Kaupunki:  Kungsbacka
Kenttä:  Sjöaremossen
Sarja:  Elitserien
Päävalmentaja:  Jesper Larsson
Frillesås Bandy eli virallisemmin Frillesås Bandyklubb (BK) on vuonna 1960 perustettu Ruotsin järvialueen maakunnan Hallandin Kungsbackan kunnan jääpalloseura. Seuran edustusjoukkue pelaa Ruotsin korkeimmalla sarjatasolla Elitserienissä.
Aiheesta muualla

Joukkueen virallinen sivu (Arkistoitu – Internet Archive)
Elitserien 2024–2025
Bollnäs GoIF/BF
Broberg/Söderhamn Bandy
Edsbyns IF
Frillesås BK
Gripen Trollhättan
Hammarby IF, Tukholma
Ljusdals BK
Sandvikens AIK
IK Sirius, Uppsala
Vetlanda BK
IFK Vänersborg
Villa Lidköping BK
Västerås SK
Åby/Tjureda IF
Våxtorp

| Våxtorp |
| --- | --- |
 Våxtorpin kirkko
 Våxtorp
 Koordinaatit: 56°25′00″N, 13°07′12″E 
Valtio:   Ruotsi
Lääni:  Hallandin lääni
Maakunta:  Hallanti
Kunta:  Laholm
Väkiluku (31.12.2023):  1 098
Infobox OKVirheellinen NIMI-arvo: 
Våxtorp on taajama Laholmin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 1 098 asukasta vuoden 2023 lopussa.
Tunnettuja henkilöitä

Carl Ifvarsson (1818–1889), valtiopäivämies
Aiheesta muualla

Kuvia tai muita tiedostoja aiheesta Våxtorp Wikimedia Commonsissa
BK Derby Bandy

| BK Derby Bandy |
| --- | --- |
Koko nimi:  BK Derby Bandy
Perustettu:  1912
Entiset nimet:  Stångebro BK, BK Derby-Stångebro
Kaupunki:  Linköping
Kenttä:  Stångebron urheilukenttä
Värit:                
Sarja:  Division 1.
BK Derby Bandy on vuonna 1912 perustetun linköpingläisen palloilun yleisseura BK Derbyn jääpallojaosto. Seura on pelannut 2010-luvulla kolmanneksi korkeimmalla sarjatasolla Division 1.:ssä.
BK Derby perusti jääpallojoukkueen vuonna 1919, ja pian se haastoi sen aikaisen paikkakunnan jääpallon suurseuran Linköpings AIK:n. 
Ensimmäisen kerran Derby voitti paikalliskilpailijansa vuonna 1924 ja saavutti alueellisen mestaruuden. Seura nousi Ruotsin pääsarjaan eli silloiseen 1. divisioonaan kaudella 1935, mutta seura putosi sarjasta heti ensimmäisenä pääsarjakautenaan. Seuraavat pääsarjakaudet Derbyllä olivat vuonna 1940, 1949 ja 1955. Seura ei onnistunut säilyttämään sarjapaikkaansa, vaan putosi aina alemmalle sarjatasolle jokaisen pääsarjakautensa päätteeksi. 1940-luvulla joukkueen tunnetuin pelaaja oli Astor Printz, joka pelasi myös Ruotsin silloisesa maajoukkueessa.
BK Derbyn seuraava eli viides esiintyminen jääpallon pääsarjassa tapahtui 50 vuotta myöhemmin, kun seura pelasi kauden 2005-06 Allsvenskanissa. Väliin jääneen 50 vuoden aikana seura jääpallotoiminta hiipui niin, että 1980-luvulla perustettu kakkosjoukkue Stångebro BK hoiti jääpallotoimintaa vuosina 1982-2003. Sen jälkeen seura käytti lyhennettä BK Derby-Stångebro. Seuran noustua pääsarjaan päätettiin ottaa käyttöön perinteinen BK Derby-nimi. Sen jälkeen BK Derby pelasi toiseksi korkeinta sarjatasoa eli Allsvenskania, mutta luopui ennen kauden 2008 alkua sarjapaikastaan. Sen jälkeen seura on pelannut maan kolmanneksi korkeimmalla sarjatasolla.
Aiheesta muualla

Joukkueen virallinen sivu
Cecilia (Ruotsin prinsessa)

| Cecilia |
| --- | --- |
 Theodor Hamacherin maalaama muotokuva vuodelta 1847
Syntynyt:  22. kesäkuuta 1807 Tukholma, Ruotsi
Kuollut:  27. tammikuuta 1844 (36 vuotta) Oldenburg, Saksa
Puoliso:  Paul Friedrich August von Oldenburg
Lapset:  Alexander Friedrich Gustav Nikolaus  Friedrich August Elimar von Oldenburg
Suku:  Holstein-Gottorp
Isä:  Kustaa IV Aadolf
Äiti:  Fredrika Dorotea
Cecilia (22. kesäkuuta 1807 Tukholma – 27. tammikuuta 1844 Oldenburg) oli Ruotsin prinsessa ja Oldenburgin suurherttuatar.
Elämäkerta

Cecilia oli Kustaa IV Aadolfin ja Fredrika Dorotean kuopus. Vuoden 1809 vallankaappauksessa koko perheeltä vietiin Ruotsin kansalaisuus. Saman vuoden joulukuussa he lähtivät maasta ja asettuivat Saksaan, josta Fredrika Dorotea oli kotoisin. Kustaa Aadolf ja Fredrika erosivat vuonna 1810, ja Cecilia jäi sisaruksineen äitinsä luokse Badeniin. Merkittävän osan kasvatuksesta hoiti isoäiti Amalie von Hessen-Darmstadt. Fredrika Dorotean kuoltua vuonna 1826 Cecilia muutti veljensä Kustaan ja siskonsa Amelian kanssa Wieniin. Toinen sisar Sofia riitautti perinnön, ja hänen kanssaan välit katkesivat.
Elämäkerta > Avioliitto ja lapset

Wienissä Cecilia tapasi Oldenburgin 48-vuotiaan suurherttua Paul Friedrich Augustin (1783–1853), jonka kanssa hän avioitui keväällä 1831. Pari muutti Oldenburgiin ja Ceciliasta tuli Oldenburgin suurherttuatar. Hän oli 24 vuotta vanhemman suurherttuan kolmas puoliso ja tällä oli kolme lasta edellisistä avioliitoistaan.
Heille syntyi kolme lasta:
Alexander Friedrich Gustav (16. kesäkuuta 1834 – 6. kesäkuuta 1835), kuoli alle vuoden ikäisenä
Nikolaus Friedrich August (15. helmikuuta 1836 – 30. huhtikuuta 1837), kuoli vuoden ikäisenä
Elimar von Oldenburg (23. tammikuuta 1844 – 17. lokakuuta 1895), avioitui morganaattisesti Wienissä 1876 Welsburgin kreivitär Natalie Vogel von Friesenhofin (1854–1937) kanssa
Elämäkerta > Kuolema ja jälkimaine

Cecilia omistautui kulttuurille ja muun muassa sävelsi Oldenburgille hymnin sekä rahoitti kaupunginteatterin rakentamisen. Hän kuoli vuonna 1844 pian kolmannen poikansa syntymän jälkeen puhjenneeseen kuumetautiin. Hänet on haudattu Oldenburgiin, jossa hänestä muistuttavat edelleen muun muassa nimikkotori, -silta ja -katu.
Aiheesta muualla

Kuvia tai muita tiedostoja aiheesta Cecilia (Ruotsin prinsessa) Wikimedia Commonsissa
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Saksa  Italia  Yhdysvallat 
Taiteenala:  KulturNav 
Henkilöt:  Deutsche Biographie  DDB
2010-luvun kirjallisuus

2010-luvun kirjallisuudessa kansainvälisiä ilmiöitä oli brittiläisen E. L. Jamesin eroottinen romaani Fifty Shades of Grey (2011), jota myytiin maailmanlaajuisesti 150 miljoonaa kappaletta. Muita vuosikymmenen myyntimenestyksiä olivat Suzanne Collinsin Nälkäpeli -sarja (2008–2010) sekä Gillian Flynnin jännitysromaani Kiltti tyttö (2012). 2010-luvun suomalaisessa kirjallisuudessa korostui edellisen vuosikymmenen tavoin tyylien ja lajien runsaus sekä genreluokitusten epätarkkuus.
Nobelin kirjallisuuspalkinto

| Vuosi | Nimi (nimet) | Nimi (nimet) | Maa | Kieli |
| --- | --- | --- | --- | --- |
| 2010 |  | Mario Vargas Llosa | Peru/Espanja | espanja |
| 2011 |  | Tomas Tranströmer | Ruotsi | ruotsi |
| 2012 |  | Mo Yan | Kiina | kiina |
| 2013 |  | Alice Munro | Kanada | englanti |
| 2014 |  | Patrick Modiano | Ranska | ranska |
| 2015 |  | Svetlana Aleksijevitš | Valko-Venäjä | venäjä |
| 2016 |  | Bob Dylan | Yhdysvallat | englanti |
| 2017 |  | Kazuo Ishiguro | Britannia | englanti |
| 2018 |  | Olga Tokarczuk (myönnettiin vuonna 2019) | Puola | puola |
| 2019 |  | Peter Handke | Itävalta | saksa |
Finlandia-palkinnot

2010-luvun Finlandia-palkitut kirjat ovat:
Mikko Rimminen: Nenäpäivä
Rosa Liksom: Hytti nro 6
Ulla-Lena Lundberg: Is (Jää)
Riikka Pelo: Jokapäiväinen elämämme
Jussi Valtonen: He eivät tiedä mitä tekevät
Laura Lindstedt: Oneiron
Jukka Viikilä: Akvarelleja Engelin kaupungista
Juha Hurme: Niemi
Olli Jalonen: Taivaanpallo
Pajtim Statovci: Bolla
Ulla-Lena Lundberg.
Katja Kettu.
Gustavsbergs IF BK

| Gustavsbergs IF BK |
| --- | --- |
Koko nimi:  Gustavsberg IF Bandyklubb
Perustettu:  1906
Kaupunki:  Gustavsberg, Värmdön kunta
Kenttä:  Ekvallen
Värit:      
Sarja:  Allsvenskan
Gustavsbergs IF Bandyklubb on jääpalloseura Gustavsbergin historiallisesta taajamasta, joka sijaitsee Tukholman läänin Värmdön kunnassa. Seura on vuonna 1906 perustetusta Gustavsbergs IF:n jääpallojaostosta eriytynyt jääpalloseura. Seuran edustusjoukkue pelaa Allsvenskanissa. Gustavsberg IF:n muita lajeja ovat jalkapallo, käsipallo, sulkapallo ja suunnistus.
Historia

Vaikka seuran jääpallojoukkue ei ole esiintynyt pääsarjassa, sitä voi pitää kuitenkin Gustavsbergs IF:n lajikohtaisena lippulaivana. Vuonna 1940 seuran pelaaja Gunnar Sjödahl edusti Ruotsin A-maajoukkuetta eli oli seuran ensimmäinen maajoukkue-edustaja. Vuonna 1954 seura oli lähellä nousua pääsarjaan - maalin tappio IFK Stockholm:ille romutti sarjanousun. Seuran kotikenttä Ekvallen valmistui vuonna 1948 ja vuonna 1974 Ekvallenille valmistui tekojää.
Vuonna 1981 seura nousi kakkostasolle eli silloiseen 1. Divisioonaan. 2000-luvun alussa seura oli samalla tavalla lähellä nousua pääsarjaan eli Allsvenskaniin. Vaikka seura ei ole noussut pääsarjaan, seura on kasvattanut tunnettuja jääpalloilijoita, kuten Leif Fredblad, joka pelasi 21 kautta Hammarby IF:n riveissä ja teki 221 maalia. Fredblad palasi 47-vuotiaana Gustavsbergs IF:n riveissä kunnioituksena kasvattajaseuraansa kohtaan. Toinen tunnettu pääsarjapelaaja David Pizzoni Elfving on myös Gustavsbergin kasvatteja. Seuraa on edustanut myös venäläinen nimimies Sergei Zimin.
Seura on pelannut viimeisen 10 vuotta pääosin Allsvenskanissa sen Pohjoislohkossa. Seuran vahvasta jääpallotoiminnasta on osoituksena kakkosjoukkue BK Berget, joka pelaa neljännellä sarjatasolla eli Divisioona 2:ssa.
Skutskärs IF BK

| Skutskärs IF BK |
| --- | --- |

Koko nimi:  Skutskärs IF Bandyklubb
Perustettu:  1906
Entiset nimet:  Skutskärs IF
Kaupunki:  Skutskär
Kenttä:  Skutskärin Urheilupuisto
Mestaruudet:  2 (1944, 1959)
Skutskärs IF Bandyklubb Skutskärin Älvkarlebyn kunnasta Uplannissa. Seura aloitti jääpalloilun 1919. Jääpallojaosto itsenäistyi emäseura Skutskär IF:stä 1989, jolloin jääpallo ja jalkapallo muodostivat omat seuransa – jääpallo nimellä Skutskärs IF BK eli Bandyklubb.
Skutskärs IF:n jääpalloilijat pelasivat Ruotsin 1920-luvun pääsarjassa 1. Divisioonassa. Seura pelasi finaalissa keväällä 1937. Seuraavan kerran seura oli finaalissa keväällä 1942, mutta koki jälleen tappion. Keväällä 1944 sitten vihdoin Skutskärs IF saavutti Ruotsin mestaruuden voittamalla Västerås SK:n 2-1. Seura pelasi sen jälkeen edelleen pääsarjassa, mutta putosi kauden 1949 jälkeen pääsarjasta, mutta palasi 1952 takaisin 1. Divisioonaan. Toisen kerran Skutskärs IF saavutti mestaruuden keväällä 1959, jolloin se voitti jälleen Västerås SK:n Tukholman olympiastadionilla käydyssä loppuottelussa 28 848 katselijan edessä maalein 2-1. Vuoden 1964 finaalissa se sai vastaansa Broberg IF:n pelaten ensin tasan 1-1 ja häviten sitten 4-1. Seurankehityksen kannalta oli tärkeää vuonna 1961 rakennettu Skutskärsin urheilupuiston tekojäärata, joka oli kolmas Ruotsissa.
Vuoden 1964 jälkeen seura ei enää ole ollut mestaruusfinaaleissa. Keväällä 1969 seura putosi pääsarjasta, mutta palasi kaudeksi 1976–77 takaisin pääsarjaan. Sen jälkeen Skutskärs IF on ollut lähinnä toiseksi ja kolmanneksi korkeimmalla sarjatasolla. Kaikkiaan Skutskärs IF:n jääpalloilu on ollut 41 kautta Ruotsin pääsarjassa. 2010-luvulla Skutskärs IF:n jääpallolla on ollut kenttävaikeuksia, koska vanha 1960-luvulla rakennettu tekojää jouduttiin purkamaan, ja uutta ei saatu tilalle ennen vuotta 2013.,  Seura pelaa jäättömän kauden evakossa Sandvikenin Göransson Areenalla, ja siirtyy talvikaudella kotikentälleen luonnonjäälle. Jääpallohalli on siis toiveena.
Skutskärs IF:n jääpalloilijat pelasivat uudessa 2. korkeimmassa Allsvenskanissa sen perustamisesta vuodesta 2008 viisi ensimmäistä kautta eli kevääseen 2012 asti. Sen jälkeen seura on vieraillut sarjassa kaksi kertaa eli kausina 2015 ja 2020 pudotakseen heti sarjasta.
Skutskärs IF on ollut useiden tunnettujen ruotsalaisten jääpallon maajoukkuepelaajien kasvattajaseura. Tunnettuja nimiä ovat olleet Bosse Nilsson, Stefan Åkerlind, Anders Östling ja Magnus Muhrén – näistä kolme viimeistä maailmanmestareita.
Saavutukset

Saavutuksia Ruotsin pääsarjassa
2 kultaa: 1944, 1959.
3 hopeaa: 1937, 1942 ja 1964.
Aiheesta muualla

Joukkueen virallinen sivu
Matti Waskilampi

Matti Veikko Waskilampi (16. huhtikuuta 1940 Kuopio –  29. marraskuuta 2013 Viitasaari) oli suomalainen kuvataiteilija ja opettaja. Hänet tunnetaan grafiikastaan sekä realistisista, kriittisistä maalauksista, jotka liittyvät aikansa maailmantapahtumiin.
Elämä ja ura

Matti Waskilampi opiskeli Turun Taideyhdistyksen piirustuskoulussa vuosina 1958–1960; hänet siirrettiin oitis toiselle vuosikurssille. Valmistuttuaan Waskilampi siirtyi kuvaamataidon ja kirjoituksen opettajaksi Viitasaaren yhteiskouluun, jossa hän opetti vuosina 1961–1983. Hän ryhtyi päätoimiseksi taiteilijaksi vuonna 1983 saatuaan valtion 15-vuotisen taiteilija-apurahan.
Waskilammen tuotannon pääpaino oli grafiikassa 1980-luvun puoleenväliin saakka, ja sen jälkeen hän keskittyi maalaustaiteeseen. Viitasaaren kunta (nyk. kaupunki) alkoi ostaa Waskilammen teoksia vuonna 1990, ja taiteilijan koko grafiikkatuotanto – 140 vedosta – kuuluu nyt kaupungin kokoelmiin.
Waskilammelle myönnettiin valtion taiteilijaeläke vuonna 2005.
Taidenäyttelyitä Waskilampi järjesti useita niin kotimaassa kuin ulkomaillakin. Useissa hänen maalauksissaan on myös poliittinen tai yhteiskunnallinen sanoma. Grafiikkatuotannon huipentumana voidaan pitää hänen Kalevala-sarjaansa.
Waskilampi osallistui sekä kunnalliselämään että taidehallintoon. Hän vaikutti Viitasaarella kulttuurilautakunnan puheenjohtajana ja myöhemmin vuosina 1985–1988 kunnanvaltuutettuna. Hänen aloitteestaan Viitasaarella alettiin myöntää Humanismin käsi -palkintoa (Elokuvaviikko) sekä H. G. Porthan -kunniapalkintoa. Valtion kuvataidetoimikunnan jäsen hän oli 1970-luvulla (1973–1976 varapuheenjohtaja).
Waskilampi oli sanavalmis ja terävä havainnoija, jonka yhteiskuntakritiikki sai joskus hyökkääviäkin sävyjä. Arvostelun kohteeksi joutuivat virkamiehet, päättäjät ja valtaapitävät kulttuuripiirit, ja Waskilampi asettui heikomman asemaan. Taiteentekemiseen hän suhtautui tunnollisesti: se oli ankaraa työtä, jota oli tehtävä ahkerasti ja tinkimättömästi. Luonteensa mukaisesti hän jatkoi taiteilijantyötä viimeiseen elinpäiväänsä saakka.
Waskilampi kuoli 73-vuotiaana kotonaan Viitasaarella vaikean sairauden uuvuttamana. Hänet on haudattu Kuopioon.
Matti Waskilammen puoliso oli Viitasaaren lukion pitkäaikainen ruotsin kielen lehtori Tellervo Waskilampi.
Elämä ja ura > Kuvia teoksista

Lottamaja, Viitasaari.
Vanhan kirkon muistolaatta, 1978, Viitasaari.
Palkintoja > Kotimaassa

Kuopion Taiteilijaseuran Minna-palkinto vuonna 1964
Suomen Kuvataidejärjestöjen Liiton palkinto 1966
III palkinto Keski-Suomen läänin taidetoimikunnan maisemamaalauskilpailussa 1972
Keski-Suomen läänin taidepalkinto 1975
I palkinto Keski-Suomen läänin seinämaalauskilpailussa 1976
Valtion taidepalkinto 1981
Porthan-kunniapalkinto 1984.
Palkintoja > Ulkomailla

Interpress-näyttelyn II palkinto, Unkari 1975
II palkinto puolalais-suomalaisen meriaiheisen taidegrafiikan kilpailussa 1977 ja 1983.
BS BolticGöta

| BS BolticGöta |
| --- | --- |

Koko nimi:  Bandysällskapet BolticGöta
Perustettu:  2000
Entiset nimet:  IF Göta   IF Karlstad-Göta   IF Boltic
Kaupunki:  Karlstad
Kenttä:  Tingvalla isstadion
Värit:           
Sarja:  Allsvenskan
BS BolticGöta oli jääpalloseura Karlstadista.  Seuran edustusjoukkue pelasi Ruotsin korkeimmalla ja toiseksi korkeimmalla sarjatasolla Allsvenskanissa. Seura perustettiin toukokuussa vuonna 2000, kun kaksi perinteikästä karlstadilaisseuraa vuonna 1946 perustettu IF Boltic ja 1904 perustettu IF Karlstad-Göta yhdistyivät. Vuodesta 2008 fuusioseura BS BolticGöta palasi käyttämään nimeä IF Boltic.
Historia

Seura perustettiin toukokuussa vuonna 2000, kun kaksi perinteikästä karlstadilaisseuraa IF Boltic ja IF Karlstad-Göta yhdistyivät. Yhdistymisen syyt olivat taloudelliset. BolticGötan nimessä yhdistyvät molemmat entiset seurat. BolticGötan edeltäjät ovat voittaneet useita Ruotsin jääpallomestaruuksia. IF Göta voitti Ruotsin mestaruuden kolme kertaa, vuosina 1932, 1935 ja 1937. IF Boltic oli 1980-luvulla Ruotsin jääpallon hallitseva seura, se on voittanut Ruotsin mestaruuden yhdeksän kertaa, vuosina 1979, 1980, 1981, 1982, 1983, 1984, 1985, 1987 ja 1995.,
BS BolticGötan perustamista edeltävänä kautena 1999-2000 Boltic pelasi korkeimmalla sarjatasolla Allsvenskanissa ja Karlstad-Göta toiseksi korkeimmalla sarjatasolla 1.divisioonassa. BS BolticGöta peri ensimmäisenä kautenaan Bolticin paikan korkeimmalla sarjatasolla Allsvenskanissa kaudella 2000-2001. Ensimmäisenä kautenaan seura sijoittui kymmenenneksi.
Seuraavina kausina 2002-2004 BolticGöta oli kolmena peräkkäisenä kautena puolivälierissä, eikä se seuran alkuvuosien jälkeen kyennyt parantamaan sijoitustaan. Kaudella 2005-2006 BolticGöta säilytti sarjapaikkansa karsintojen jälkeen, mutta seuraavalla kaudella 2006-2007 se sijoittui sarjan toiseksi viimeiseksi ja putosi Ruotsin pääsarjasta.
Takaisin korkeimmalle sarjatasolle Elitserieniin BolticGöta nousi, kun se kaudella 2009-2010 voitti Allsvenskanin etelälohkon. Seuraavana kautena 2010-2011 se sijoittui kuitenkin sarjan viimeiseksi ja putosi takaisin Allsvenskaniin. Kaudesta 2011-2012 lähtien seura on pelannut Allsvenskanissa.
Aiheesta muualla

Virallinen sivu
SvenskaFans
IF Bolticin kotikenttä on Tingvallan jäästadion.
Lidköpings AIK

| Lidköpings AIK |
| --- | --- |

Koko nimi:  Lidköpings Allmänna Idrottsklubb
Perustettu:  1968
Kaupunki:  Lidköping
Kenttä:  Sparbanken Lidköping Arena
Sarja:  Allsvenskan
Lidköpings Allmänna Idrottsklubb eli  Lidköpings AIK on vuonna 1968 perustettu Länsi-Göötanmaan Lidköpingin  jääpalloseura. Seuran edustusjoukkue pelaa Ruotsin toiseksi korkeimmalla sarjatasolla Allsvenskanissa.
Lidköpings AIK perustettiin kahden linköpingiläisen seuran Sjödalenin ja Wästerlundin yhdistyessä.
Lidköpings AIK on ollut vahva junioriseura ja sen junioreista on tullut useita alueen ykkösseuran Villa Lidköping BK:n pääsarjajääpalloilijoita.
Aiheesta muualla

Joukkueen virallinen sivu (Arkistoitu – Internet Archive)
Lidköing AIK bandworldin sivustolla (Arkistoitu – Internet Archive)
Allsvenskan 2024-2025
IF Boltic, Karlstad
Djurgårdens IF
Falu BS
Kalix Bandy
Gustavsbergs IF
Katrineholm Bandy
IFK Kungälv
IFK Rättvik
Lidköpings AIK
Mölndal Bandy
Nässjö IF
IK Tellus, Tukholma
Tillberga Västerås
Tranås BoIS
Örebro SK
Gui Minhai

Gui Minhai, kiin. 桂民海 tai kiin. 桂敏海, (s. 5. toukokuuta 1964 Ningbo, Kiina) on kiinalaissyntyinen ruotsalainen kirjankustantaja. Hän on ollut vuodesta 2015 vangittuna Kiinassa.
Gui Minhai muutti 1988 Kiinasta Ruotsiin opiskelemaan ja jäi sinne Taivaallisen rauhan aukion mielenosoitusten jälkeen 1989, kun Kiinan suhtautuminen demokratian kannattajiin oli muuttunut vihamieliseksi. Hän sai Ruotsin kansalaisuuden 1992. Hän väitteli tohtoriksi Ruotsissa, meni naimisiin ja sai tyttären, Angela Guin. Kun Kiinan poliittinen ilmapiiri vapautui, Gui palasi Kiinaan. Angela Gui asuu Britanniassa.
Gui Minhai perusti Hongkongiin kirjankustantamon Causeway Bay Books, joka julkaisee Manner-Kiinassa kiellettyjä kirjoja, jotka käsittelevät Manner-Kiinan poliittisia juonitteluja ja sisäpiirin tietoa Kiinan kommunistisesta puolueesta. Kustantamo on julkaissut kirjoja Mao Zedongin seksielämästä, Jiang Zeminiin liittyvistä korruptioepäilyistä ja useita kirjoja Xi Jinpingistä.
Vangitseminen Kiinassa

Gui Minhai katosi Thaimaassa Pattayalla 17. lokakuuta 2015 sen jälkeen kun hänen oli nähty poistuvan asunnostaan tuntemattoman miehen kanssa. Gui Minhain katoamisen jälkeen katosi loka-joulukuussa 2015 neljä muutakin Causeway Bay Bookin työntekijää. Ennen katoamistaan Guin sanotaan valmistelleen kirjan Xi Jinping ja hänen rakastajattarensa tai Xi ja hänen kuusi naistaan julkaisemista.
Gui Minhai sanoi 17. tammikuuta 2016 Kiinan valtion CCTV-televisiokanavalla palanneensa Kiinaan vapaaehtoisesti vastaamaan vuonna 2003 tapahtuneesta liikennerikkomuksestaan, Kiinan väitteiden mukaan ottaakseen vastuun opiskelijan kuoleman aiheuttaneesta yliajosta. Asia on kuitenkin epäselvä. Kiinan viranomaiset ilmoittivat lokakuussa 2017, että Gui on vapautettu. Gui Minhai otettiin jälleen kiinni 20. tammikuuta 2018, kun hän oli kahden ruotsalaisen diplomaatin kanssa junassa matkalla Shanghaista Pekingiin Ruotsin suurlähetystöön tapaamaan ruotsalaista lääkäriä. Hänellä epäiltiin ALS-tautia. Kiina sanoi syyksi epäilyn valtionsalaisuuksien vuotamisesta. Gui esiintyi Kiinan televisiossa jälleen 9. helmikuuta 2018 ja sanoi palauttavansa juuri saamansa ilmaisunvapauspalkinnon Prix Voltairen ja syytti tilanteestaan Ruotsin viranomaisia.
Gui Minhain vapauttamisyrityksiä

Ollessaan valtiovierailulla Kiinassa heinäkuussa 2017 otti Stefan Löfven tapauksen esiin keskustelussa Xi Jinpingin kanssa. EU:n ulkopoliittinen edustaja Federica Mogherini vaati tammikuussa 2018 Guin vapauttamista. Helmikuussa 2018 kolmekymmentäseitsemän europarlamentaarikkoa kirjoitti Xi Jinpingille kirjeen, jossa he vaativat Gui Minhain vapauttamista ilman ehtoja.
Ruotsin PEN myönsi Gui Minhaille 15. marraskuuta 2019 poissaolevana Tucholskyn palkinnon.